stanford-oval/wikipedia huggingface dataset:
בנג'מין סיסקו

| --- | --- |
בנג'מין סיסקו
בנג'מין סיסקו
 תוכנית טלוויזיה:  "מסע בין כוכבים: חלל עמוק 9"
 הופעה ראשונה:  Emissary
 הופעה אחרונה:  What You Leave Behind
 מספר הופעות:  173 פרקים של "מסע בין כוכבים: חלל עמוק 9"
 גילום הדמות:  אייברי ברוקס
 מידע
 כינויים:  שליח (Emissary)
 גיל:  37 (בפרק הבכורה של הסדרה)
 תאריך לידה:  שנת 2332
 מקום לידה:  ניו אורלינס 
 גזע:  אנושי
 מין:  זכר
 מקצוע:  קצין בצי הכוכבים
 שיוך:  צי הכוכבים
 אזרחות:  פדרציית הכוכבים המאוחדת
 מקום מגורים:  ניו אורלינס 
 דמויות קשורות
 משפחה:  ג'ייק סיסקו - בנו ג'וזף סיסקו - אביו ג'ניפר סיסקו - אשתו המנוחה שרה סיסקו - אימו קסידי ייטס - אשתו השנייה
 חברים:  קורזון דקס ג'דזיה דקס
 אויבים:  לוקוטוס דוקאט וואיון ווין אדאמי מייקל אדינגטון
 
קפטן בנג'מין לאפייט סיסקו (אנגלית: Benjamin Lafayette Sisko) הוא דמות בדיונית ביקום הבדיוני של זיכיון "מסע בין כוכבים", המופיע כפרוטגוניסט בסדרת הטלוויזיה "מסע בין כוכבים: חלל עמוק 9".
ביוגרפיה של הדמות > ילדות נעורים וקריירה

בנג'מין (או בקיצור: בן) נולד בשנת 2332 בניו אורלינס, לואיזיאנה. הוא בנו של ג'וזף סיסקו, השף והבעלים של המסעדה "Sisko's Creole Kitchen", או בקיצור: "Sisko's". אימו הביולוגית הייתה אישה אנושית בשם שרה, אך היא, למעשה, נשלטה על ידי אחת מהנביאים הבאג'ורנים (חייזרים אשר חיים בתוך חור התולעת הסמוך לכוכב הלכת באג'ור), אשר תמרנה אותה להינשא לג'וזף וללדת בן. שרה וג'וזף היו נשואים באושר, עד אשר יום אחד, יומיים לאחר יום הולדתו הראשון של בן, היא נעלמה בפתאומיות, כתוצאה מעזיבת החייזר ששלט בה את גופה. היא מתה כתוצאה מתאונה מספר שנים לאחר מכן. ג'וזף, בסופו של דבר, התחתן עם אישה אחרת, אשר גידלה את בנג'מין כבנה-שלה. בן לא היה מודע לאירועים אלו עד בגרותו, כחלוף זמן מה מאז מפגשו הראשון עם נביאי הבאג'ורנים. לבן יש אחות, בשם ג'ודית, ולפחות שני אחים.
סיסקו החל את לימודיו באקדמיה של צי הכוכבים בשנת 2350. במהלך שנת הלימודים השנייה שלו הוא נשלח למשימת שטח, אל תחנת החלל סטארבייס 137. זמן קצר לאחר סיום לימודיו הוא פגש בג'ניפר, על חוף ים הסמוך לעיירה בבילון, ניו יורק. השניים נישאו, ונולד להם בן בשם ג'ייק.
כקצין עולה בצי הכוכבים, המטפס בסולם הדרגות, סיסקו נלקח תחת חסותו של קורזון דקס, טריל מאוחד אשר שימש כשגריר הפדרציה לאימפריה הקלינגונית, כאשר השניים שירתו יחדיו על ספינת החלל Livingston, בתחילת הקריירה של סיסקו. הטבע הסימביוטי של הטריל המאוחד הופך להיבט משמעותי במערכות היחסים המאוחרות בחייו של סיסקו כמפקד חלל עמוק 9, בכך שלאחר מות קורזון הוא מפקד על שתי פונדקאיות אחרות של הסימביונט דקס: על קצינת המדע ג'דזיה דקס ועל היועצת אזרי דקס.
סיסקו שירת על סיפון ספינת החלל Okinawa תחת פיקודו של קפטן לייטון, אשר ראה פוטנציאל בקצין הצעיר שתחת פיקודו. לייטון קידם אותו לדרגת לוטננט-קומנדר והפך אותו לסגנו. במהלך שירותו עם ליטון השניים לחמו יחד במלחמת הפדרציה נגד הזנקת'י.
סיסקו הועבר לשרת על ספינת החלל Saratoga כקצין הראשון. בתחילת שנת 2367, הסרטוגה הייתה אחת מתוך 40 ספינות חלל של צי הכוכבים, שהיו מעורבות בקרב "וולף 359" נגד הבורג. בניסיון לצבור ידע על מערכות ההגנה של צי הכוכבים, הבורג הטמיעו לתוכם את קפטן האנטרפרייז NCC-1701-D ז'אן לוק פיקארד, שינו את שמו ללוקוטוס, ונתנו לו כוח פיקודי על ספינות הבורג. בקרב שהתפתח ב-"וולף 359" נהרסו 39 חלליות, וכ-10,000 בני-אדם נהרגו, בהם אשתו של סיסקו, ג'ניפר. עובדת מעורבותו של פיקארד במלחמה נגד הפדרציה, ובעקיפין גם במות אשתו של סיסקו ניכרת במתח ביניהם במפגשם על חלל עמוק 9 בתחילת פיקודו של סיסקו על התחנה.
לאחר הקרב בוולף 359, סיסקו לקח על עצמו את תפקיד מפקד מספנות צי הכוכבים "Utopia Planitia" שעל מאדים. במסגרת תפקיד זה פיקח על ייצור ספינות חלל, לרבות פיתוח של דגמי ספינות חלל חדשות - בהן הדיפאיינט, אשר נוצרה במיוחד על מנת להתמודד עם איום הבורג.
סיסקו קודם לדרגת קפטן בפרק סיום עונה 3, "The Adversary", זמן כוכבים ("Stardate") מס' 48959.
ביוגרפיה של הדמות > חיים פרטיים

סיסקו היה נשוי לג'ניפר, אם־בנו ג'ייק. בפרק הבכורה של הסדרה "Emissary", סיסקו מטפח כעס ותיעוב עמוק כלפי ז'אן לוק פיקארד, בשל העובדה שהיה זה פיקארד, כלוקוטוס, שהוביל את המתקפה של הבורג נגד הפדרציה בקרב "וולף 359", בו סיסקו איבד את אשתו. על מנת לטפל בג'ייק כהורה יחיד, סיסקו החליט להשהות את הקריירה שלו בצי הכוכבים, ולקח על עצמו תפקיד די זניח - מפקד מספנות צי הכוכבים "Utopia Planitia" שעל מאדים.
סיסקו נשאר אלמן והורה יחיד במשך שנים רבות. בסופו של דבר, סיסקו מסכים לקבל הצבה כמפקד תחנת החלל חלל עמוק 9, אשר נמצאת במסלול היקפי סביב כוכב הלכת באג'ור, שם פוגש בקפטן ספינת משא אזרחית בשם קסידי ייטס, אשר איתה, בסופו של דבר, הוא מתחתן ומביא ילד לעולם.
סיסקו אוהב בייסבול, ספורט שכמעט ואיננו קיים במאה ה-24, המתקיים כמעט אך ורק באמצעות קבוצות קטנות של חובבים. הוא מחזיק כדור בייסבול על השולחן במשרדו, אשר ניתן לו על ידי חייזר אשר התחזה לדמותו של באק בוקאיי, שחקן הבייסבול האהוב על סיסקו. לעיתים קרובות, סיסקו מרים את הכדור ומסובב אותו סביב עצמו, כאשר הוא שקוע במחשבות. כאשר הדומיניון משתלט על חלל עמוק 9, ואנשי הפדרציה נסוגים, הוא משאיר מאחור את הכדור על השולחן במשרדו, כהודעה כי בכוונתו לחזור (ניתן לראות זאת הן בטרילוגית הפרקים "Homecoming", "The Circle" ו-"The Siege" בתחילת עונה 2, וכן בפרק הסיום של עונה 5 - "Call To Arms"). לאחר מותה של ג'דזיה, בפרק "Tears of the Prophets", סיסקו עוזב את התחנה וחוזר לכדור הארץ, תוך שהוא לוקח את כדור הבייסבול איתו, ובכך גורם למייג'ור קירה לחשוש שהוא לא מתכוון לחזור.
כמו אביו, ג'וזף סיסקו, הבעלים של מסעדה המתמחה באוכל קריאולי בניו אורלינס, גם סיסקו נהנה מבישול.
כמו כן, ידוע לכל כי קפטן סיסקו מעוניין להפוך לאדמירל, והוא מצהיר על כוונתו זו בפני אדמירל רוס, כאשר הוא מוצב זמנית בתחנת חלל, כשלישו של רוס.
ביוגרפיה של הדמות > אלטר אגו

דמותו של בנג'מין סיסקו מזוהה, ביקום של "מסע בין כוכבים", עם שתי דמויות בדיוניות אחרות: גבריאל בל ובני ראסל.
ביוגרפיה של הדמות > אלטר אגו > גבריאל בל

בעקבות מסע בזמן, המתואר בפרק הכפול "Past Tense", סיסקו מוצא את עצמו על כדור הארץ בתחילת המאה ה-21. שלא במתכוון, נוכחותו גורמת למותו של גבריאל בל, דמות שעתידה להיות חשובה באמריקה של אותה תקופה. סיסקו לוקח על עצמו את זהותו של בל, על מנת לתפוס את מקומו ולשמר על ציר הזמן. סיסקו יוזם את מה שייקרא בעתיד "מהומות בל", אשר סייעו לשנות את מהלך ההיסטוריה האנושית.
אף על פי שסיסקו מצליח בהגשמת המטרה שלו - להגיש את יעודו של בל ולשמור על ציר הזמן - בתמונות היסטוריות של המאה ה-24, נראות פניו של בנג'מין סיסקו.
ביוגרפיה של הדמות > אלטר אגו > בני ראסל

בפרק "Far Beyond the Stars", סיסקו שוקל להשתחרר משירותו, לאחר שהוא מאבד חבר ותיק במלחמת הדומיניון. הנביאים מתערבים, וגורמים לסיסקו לחיות, בקצרה, את חייו של בני ראסל: סופר מדע בדיוני שחור בשנות ה-50 באמריקה. בני עובד במשרד בו מספר סופרים המאגדים בכל חודש את סיפוריהם לקובץ, אך הוא נתקל שוב ושוב בגילויי גזענות מטעם המוציא לאור שלו. בני כותב סיפור מדע בדיוני קצר, בשם "חלל עמוק 9", אשר מתרחש ביקום בו אין דעות קדומות או צרות אופקים. המו"ל שלו מסרב לפרסם את הסיפור, מאחר שדמות הגיבור - מפקד תחנת החלל - היא אדם שחור. עוול זה, בסופו של דבר, מביא את בני לכדי מצב של טירוף. זמן קצר לאחר מכן, הוא מוצא את עצמו בחזרה כסיסקו, במאה ה-24, בהבינו את מקומו על התחנה, מעלה שאלות בדבר טבעה של המציאות.
מאוחר יותר, בפרק "Shadows and Symbols", סיסקו חווה סדרה של פלאשבקים אל תוך חוויות מחייו של בני ראסל - שכעת מאושפז בבית חולים פסיכיאטרי, אובססיבי לכתוב על הקיר סיפור קצר - המתאר באופן סינכרוני את עלילת הפרק "Shadows and Symbols". אף על פי שבסוף הפרק כשעדיין לא ברור האם חייו של בני הם מציאות, או יצירתם של הנביאים, הפרק מסתיים בכך שאחד מחייזרי חור התולעת (אחד הנביאים של באג'ור) אומר: "קוסט אמוג'אן ניסה לעצות אותך עם חיזיון שווא", ובכך הוא רומז כי אויביהם של הנביאים - רוחות הפא - הם ששתלו את פנטזיית בני ראסל במוחו של סיסקו, על מנת להסית אותו מהשלמת משימתו.
בראיון שהעניק בשנת 2006 אירה סטיבן בהר, ממפיקי "מסע בין כוכבים: חלל עמוק 9", אמר בהר כי שקל להפוך את הסדרה כולה ליצירה שנכתבה על ידי דמותו של בני ראסל.
ביוגרפיה של הדמות > אפיון

בעוד שהוא חולק ערכי ליבה הזהים לאלו של קפטן ז'אן לוק פיקארד וקפטן קתרין ג'יינוויי, סיסקו מראה נטייה להתפשר על הערכים האלו במצבים קיצוניים. הדוגמה הבולטת ביותר לכך היא בפרק "In the Pale Moonlight", שבו סיסקו משקר, משבש הליכי משפט והופך, שלא במתכוון, לשותף לרצח, כל זאת - על מנת להביא למהפך בהתנהלות (ובסופו של דבר - לניצחון) מלחמת הפדרציה בדומיניון. לאחר מכן, סיסקו מקליט יומן אישי לגבי רגשותיו על הפרשה כולה, ומבכה על העובדה שאין לו חרטה על מעשיו (אשר הביאו לכניסת הרומולאנים למלחמה, לצד הפדרציה והאימפריה הקלינגונית, נגד הדומיניון, קרדאסיה והברין, ובכך גדל בצורה משמעותית סיכויי הניצחון של הפדרציה), לא לפני שהוא מבקש מהמחשב למחוק לחלוטין את הרישום כולו.
דוגמה נוספת לגישה המקיאווליסטית המאפיינת את סיסקו ניתן למצוא בפרק "For the Uniform", אשר בו סיסקו מרעיל אטמוספירה של כוכב לכת שלם, רק משום שקיימת בו מושבה של ארגון המחתרת "המאקי", וזאת על מנת לתפוס את מייקל אדינגטון, לשעבר קצין הביטחון הראשי של חלל עמוק 9, תחת פיקודו הישיר של סיסקו, אשר בגד וערק לשורות המאקי.
סיסקו מפגין אישיות נועזת ולא מתפשרת עד לנקודת שבירה, אפילו על פי קנה המידה של חברו הטוב ביותר - דקס (הסימביונט), שאף אומר לו (בעת היותו בתוך הפונדקאית אזרי טיגאן) כי אישיותו מטילה אימה על וורף. ביחס לקפטנים אחרים ב-"מסע בין כוכבים", סיסקו מפגין חוזק בתכנון צבאי אסטרטגי / תפעולי, כפי שמעיד התפקיד המרכזי שהוטל עליו במאמץ המלחמתי של הפדרציה נגד הדומיניון. אמנם הוא איננו בקיא בפילוסופיה כז'אן לוק פיקארד, או במדעים מדויקים כקתרין ג'יינוויי, אך סיסקו מפגין ידע נרחב בתחום ההנדסה (כפי שניתן לראות בפרקים כמו "Explorers", "The Visitor" ו-"Civil Defense"), זאת לאחר ששימש, בטרם מינויו למפקד תחנת החלל חלל עמוק 9, כמפקד מספנות צי הפדרציה "Utopia Planitia" על מאדים.
הערות שוליים

↑  Episode "Shadows and Symbols"; Star Trek: Deep Space Nine, Episode 2 of Season 7
1 2  Episode "Emissary"; Star Trek: Deep Space Nine, Episode 1 of Season 1
↑  Episodes "Homefront" & "Paradise Lost"; Star Trek: Deep Space Nine, Episodes 10 & 11 of Season 4
↑  Episodes The Search parts I & II; Star Trek: Deep Space Nine, Episodes 1 & 2 of Season 3
↑  "Behr Compares 4400 to DS9". 8 ביוני 2006. נבדק ב-16 בפברואר 2007. {{cite web}}:  (עזרה)
| מסע בין כוכבים: חלל עמוק 9 |
| --- | --- | --- |
| יוצרי הסדרה | ריק ברמן • מייקל פילר • על-פי "מסע בין כוכבים" מאת ג'ין רודנברי |  |
| שחקנים ראשיים | אייברי ברוקס • רנה אוברז'ונואה • מייקל דורן • טרי פארל • ניקול דה בור • סירוק לופטון • קולם מיני • ארמין שימרמן • אלכסנדר סידיג • נאנה ויזיטור |  |
| דמויות ראשיות | בנג'מין סיסקו • אודו • וורף • דקס (ג'דזיה דקס • אזרי דקס) • ג'ייק סיסקו • מיילס או'בריאן • קווארק • ג'וליאן באשיר • קירה נריס |  |
| דמויות משנה | וין אדאמי • גאורון • אילם גארק • דוקאט • ואיון • מרטוק • נוג • רום • תומאס רייקר • ויק פונטיין • אישקה |  |
| גזעי חייזרים | באג'ורנים • ברין • ג'מהדאר • בורג • וורטה • טריל • משתנים • פרנגי (אנ') • קרדאסים • קלינגונים • רומולאנים |  |
| מושגים | דיפאיינט • הדומיניון • הולודק • חור התולעת • חלל עמוק 9 • טרנספורטר • יקום המראה • מאקי • מדור 31 • מלחמת הפדרציה-דומיניון • משכפל • פדרציית הכוכבים המאוחדת • הצו העליון • צי הכוכבים • הקרב בוולף 359 • רביע גלקטי • סוגיות מוסריות |  |
| פרקים בולטים | Duet • The Visitor • Rejoined • Trials and Tribble-ations • Far Beyond the Stars • In the Pale Moonlight • It's Only a Paper Moon • Emissary |  |
| סרט תעודי | What We Left Behind: Looking Back at Deep Space Nine |  |
| ראו גם | זיכיון מסע בין כוכבים |  |
סיסקו מתחזה לקלינגון על מנת לחשוף משתנה אשר מתחזה למרטוק; מתוך "מסע בין כוכבים: חלל עמוק 9".
מסעדת "Sisko's" אשר בניו אורלינס; מתוך "מסע בין כוכבים: חלל עמוק 9".
ג'ורג' מרפי

ג'ורג' לויד מרפי (באנגלית: George Lloyd Murphy‏; 4 ביולי 1902 – 3 במאי 1992) היה פוליטיקאי ואיש קולנוע אמריקאי. בשנים 1965–1971 היה חבר הסנאט של ארצות הברית מטעם מדינת קליפורניה. טרם היבחרו לסנאט, השתתף במחזות זמר ובסרטי קולנוע.
בו קנדה ליטה באהרה

בו קנדה ליטה באהרה (בגרמנית: Bo Kanda Lita Baehre; נולד ב-29 באפריל 1999) הוא אתלט גרמני, סגן אלוף אירופה (מינכן 2022) בקפיצה במוט.
ביוגרפיה

ליטה באהרה נולד בדיסלדורף שבגרמניה. אביו ממוצא קונגולזי. בן דודו הוא הכדורגלן לירוי ליטה (אנ').
ביוגרפיה > 2015 > אלוף הפסטיבל האולימפי האירופי לנוער

בפסטיבל האולימפי האירופי לנוער שנערך ביולי-אוגוסט בטביליסי שבגאורגיה זכה במדליית זהב בקפיצה במוט בתוצאה של 4.92 מטר.
ביוגרפיה > 2016 > סגן אלוף אירופה עד גיל 18

באליפות אירופה עד גיל 18 שנערכה ביולי בטביליסי זכה במדליית כסף בקפיצה במוט בתוצאה של 5.30 מטר, אחרי עמנואל קראליס מיוון (5.45 מטר) ולפני סונדרה גוטורמסן מנורווגיה (5.05 מטר).
ביוגרפיה > 2017 > סגן אלוף אירופה עד גיל 20

באליפות אירופה עד גיל 20 שנערכה ביולי בגרוסטו שבאיטליה זכה במדליית כסף בקפיצה במוט בתוצאה של 5.45 מטר.
ביוגרפיה > 2018

באליפות אירופה שנערכה באוגוסט בברלין שבגרמניה סיים במקום 15 בקפיצה במוט בתוצאה של 5.51 מטר.
ביוגרפיה > 2019

באליפות אירופה באולם שנערכה במרץ בגלאזגו שבממלכה המאוחדת סיים במקום שביעי בקפיצה במוט בתוצאה של 5.55 מטר.
ביוגרפיה > 2019 > אלוף אירופה עד גיל 23

באליפות אירופה עד גיל 23 שנערכה ביולי ביבלה שבשוודיה זכה במדליית זהב בקפיצה במוט בתוצאה של 5.65 מטר, לפני עמנואל קראליס (5.60 מטר) וטיבו קולה מצרפת (5.60 מטר).
באליפות העולם שנערכה באוקטובר בדוחה שבקטר סיים במקום רביעי בקפיצה במוט בתוצאה של 5.70 מטר.
ביוגרפיה > 2021

באליפות אירופה באולם שנערכה במרץ בטורון שבפולין סיים במקום שמיני בקפיצה במוט לאחר שלא הצליח לקבוע תוצאה בגמר.
באולימפיאדת טוקיו שנערכה ביולי-אוגוסט סיים במקום 11 בקפיצה במוט בתוצאה של 5.70 מטר.
ביוגרפיה > 2022

באליפות העולם שנערכה ביולי ביוג'ין שבאורגון, ארצות הברית, סיים במקום שביעי בקפיצה במוט בתוצאה של 5.87 מטר.
ביוגרפיה > 2022 > סגן אלוף אירופה

באליפות אירופה שנערכה באוגוסט במינכן שבגרמניה זכה במדליית כסף בקפיצה במוט בתוצאה של 5.85 מטר, אחרי ארמנד דופלנטיס משוודיה (6.06 מטר) ולפני פאל האוגן לילפוסה מנורווגיה (5.75 מטר).
ביוגרפיה > 2023

באליפות אירופה באולם שנערכה במרץ באיסטנבול שבטורקיה סיים במקום תשיעי בקפיצה במוט בתוצאה של 5.40 מטר.
שיאים אישיים > אצטדיון

קפיצה במוט: 5.90 מטר (2022)
שיאים אישיים > אולם

קפיצה במוט: 5.81 מטר (2022)
הערות שוליים

↑  Bo Kanda Lita Baehre: Kometenhafter Aufstieg in perfektem Umfeld באתר Leichtathletik, ‏ 13 באוקטובר 2018 (בגרמנית)
| --- | --- |
בקרת זהויות :  World Athletics: 14649117
בית ילין (מוצא)

| --- | --- |

 מידע כללי
 סוג:  בית מגורים, בניין 
 כתובת:  מוצא 
 מיקום:  מוצא 
 מדינה:  ישראל 
 הקמה ובנייה
 תקופת הבנייה:  ?–1890
 תאריך פתיחה רשמי:  1890 
 קואורדינטות:  31°47′34″N 35°09′51″E﻿ / ﻿31.792638888889°N 35.164055555556°E﻿ / 31.792638888889; 35.164055555556
  (למפת ירושלים מוגדלת) בית ילין(למפת ירושלים רגילה) בית ילין(למפת הרי ירושלים רגילה) בית ילין(למפת הרי ירושלים מוגדלת) בית ילין
 
בית יהושע ילין, המוכר בקיצור כבית ילין, הוא הבית הראשון שנבנה על ידי יהודים בעמק מוצא. לימים קמה לצידו המושבה מוצא הסמוכה לירושלים. כיום הוא משמש כמרכז מבקרים וסיורים לתולדות ההתיישבות במוצא ובסביבתה.
תולדות הבית

בית ילין ניצב בלב נחלה חקלאית על הדרך מירושלים מערבה לכיוון השפלה ומישור החוף, סמוך למקום בו שכן הכפר הערבי קאלוניה. הקרקע נרכשה בשנת 1860 מערביי הכפר על ידי דוד טביא ילין (אביו של יהושע ילין), שעלה לארץ מלומז'ה שבפולין ב-1834, ושאול יהודה, בנו של הרב הגביר שלמה יחזקאל יהודה, שעלה לארץ ב-1857 מבגדאד שבעיראק.
זו הייתה רכישת קרקע בארץ ישראל שנבעה מהחזון ומהתשוקה לחדש את ההתיישבות היהודית בה לאחר שנות הגלות. קניית קרקע זו הייתה הרכישה הפרטית הראשונה שנעשתה בארץ ישראל בתקופת השלטון העות'מאני, והייתה המשך למהלך "היציאה מהחומות" שיצר מהפכה בתולדות היישוב בארץ ישראל.
המעשה התאפשר לאחר נישואי יהושע בן ה-13, בנו של דוד טביא, לשרח בת ה-12, בתו של שלמה יחזקאל יהודה, שהיה באותן שנים עשיר מאוד. 
נישואים אלו היוו מעשה פורץ-דרך באותם ימים, בשל העובדה שאשכנזים וספרדים בירושלים של היישוב הישן לא נהגו להינשא אלה לאלה.
בשטח הנחלה מצא ילין שרידי מבנה ביזנטי עתיק, ובתרל"א (1871) הוא בנה עליו קומה נוספת ושיפץ אותו לשימוש כחאן דרכים לעוברים בדרך יפו–ירושלים. 
זה היה המבנה היהודי הראשון בעת החדשה באזור זה. הבית (בית הכנסת העתיק מוצא) משמש כבית כנסת לתושבי האזור הפועל בימי שישי ושבת, ובשאר ימות השבוע משמש כחלק ממרכז המבקרים.
בשנת תר"ן (1890) בנה יהושע ילין מאחורי מבנה החאן את ביתו הפרטי, בו התגורר עם אשתו שרח.
במהלך שנות ה-90 של המאה ה-19 עודד ילין גופי התיישבות והתארגנויות שונות לרכישת קרקעות נוספות באזור. ארגון "בני ברית" רכש חלק מהקרקעות באזור לשם הקמת מושבה יהודית, ובשנת 1894 הגיעו ארבע משפחות ראשונות להתיישב במקום והקימו בו מושבה חקלאית.
שיפוץ ושימור

יהושע ילין התגורר בבית במוצא עד שלהי מלחמת העולם הראשונה. לאחר מכן ננטש הבית, נזנח והפך חורבה.
בשנת 2006, לאחר שנים שבהן עמד הבית נטוש וחרב, תרמה משפחת ילין את המבנה ואת הנחלה שסביבו לשם שיקומו והפעלתו כמרכז מורשת והנחלת ערכי החלוציות. בתרומת משפחת ילין ובתרומה נכבדה של לאונרד כאהן מארצות הברית בעזרת קק"ל, שיקמה המועצה לשימור אתרי מורשת בישראל את הבית, ובעיקר את מרתפו שחרב לגמרי. המבנה כולל שלושה חדרים, חדר נוסף על הגג, חלל תת-קרקעי גדול ששימש כרפת, ולידו באר מים.
בקיץ 2013 התבצעה במקום חפירה ארכאולוגית שבה נחשף המרתף אשר התגלה כאולם רחב ממדים מהתקופה הצלבנית. חלק זה של הבית אינו פתוח לציבור.
בית ילין משמש מאז מרכז מבקרים היסטורי, הפתוח לקבוצות וליחידים לביקורים ולסיורים. במקום מוצגת תערוכת קבע הכוללת סרטון קצר על תולדותיו, ומתקיימות בו פעילויות שונות.
לקריאה נוספת

יהושע ילין, זיכרונות לבן ירושלים, ירושלים, תרפ"ד מהדורה מצולמת - הוצאת אריאל ירושלים, ירושלים 1991
רונית קרק, ההתיישבות היהודית במוצא בשנים 1860-1925 בתוך: ירושלים וארץ ישראל, הוצאת אריאל, ינואר 1990, עמ' 68-70
מאיר ברוזה, מוצא - סיפורם של המתנחלים בהר בתוך: מו"ל הוצאת משרד הביטחון, סיפורי מושבות, 1996
מוצא- סיפור ארץ ישראלי- מאיר וצורי ברוזה. הוצאת כנה.1994
רבקה אלפר, המתנחלים בהר, ירושלים: הוצאת אריאל, 2000
הערות שוליים

↑  רון פז , ‏יש מוצא להצלת בית ילין, באתר גלובס, 10 בדצמבר 2006
ברנהרד קולמן

ברנהרד "ברנד" קולמן (בגרמנית: Bernhard "Bernd" Cullmann, נולד ב-1 בנובמבר 1949 ברוטסויילר-נוקנטל שבגרמניה המערבית) הוא כדורגלן עבר גרמני ששיחק לאורך כל הקריירה בפ.צ. קלן בעמדת הקשר. לקולמן 40 הופעות ושישה שערים במדי נבחרת גרמניה המערבית, עמה זכה במונדיאל 1974 וביורו 1980, והשתתף גם במונדיאל 1978.
קריירה בינלאומית

קולמן ערך את הופעת הבכורה במדי נבחרת גרמניה המערבית בפברואר 1973, בהפסד 3-2 לנבחרת ארגנטינה. באותו משחק הבקיע קולמן את הגול השני עבור גרמניה המערבית. בשנת 1974 נכלל קולמן בסגל של גרמניה המערבית למונדיאל 1974. קולמן פתח בכל משחקיה של גרמניה המערבית בשלב הבתים, והבקיע את השער השני בניצחון 3-0 על נבחרת אוסטרליה. בשלב הבתים השני ובמשחק הגמר, בו ניצחה גרמניה המערבית את נבחרת הולנד בתוצאה 2-1, לא שותף קולמן.
קולמן לא זומן לסגל של גרמניה המערבית ליורו 1976, אך חזר לסגל לקראת מונדיאל 1978, בו הודחה גרמניה המערבית בשלב הבתים השני. קולמן לא שותף במונדיאל 1978 כלל.
בשנת 1980 קולמן זומן לסגל של גרמניה המערבית ליורו 1980. קולמן פתח בשני משחקים בשלב הבתים. באחד מהם, תיקו 0-0 מול נבחרת יוון, שימש קפטן במקומו של ברנרד דיץ שזכה למנוחה. במשחק הגמר, בו ניצחה גרמניה המערבית את נבחרת בלגיה בתוצאה 2-1, נכנס קולמן כמחליף בדקה ה-55 במקומו של הנס-פטר בריגל. הופעה זו הייתה ה-40 והאחרונה של קולמן במדי נבחרת גרמניה המערבית, בהם הבקיע שישה שערים וזכה בשני תארים בינלאומיים.
חיים אישיים

ברנהרד קולמן הוא אביו של קארסטן קולמן, אף הוא היה כדורגלן בפ.צ. קלן וכיום מאמן קבוצות נוער במועדון.
תארים

עם פ.צ. קלן:
הגביע הגרמני: 1976/77, 1977/78, 1982/83
אליפות הבונדסליגה: 1977/78
עם נבחרת גרמניה המערבית:
מונדיאל 1974
יורו 1980
בית יעזק

בית יעזק היה מקום בירושלים בו התכנסו עדי קידוש החודש בתקופת בית שני ובו נבדקו על ידי הסנהדרין.
החצר ומטרתה

ביום ה-30 של כל חודש הסנהדרין נהגה להתכנס בחצר הגדולה בירושלים הקרויה בית יעזק. עדים שטענו כי הם ראו את מולד הירח בלילה הקודם היו מגיעים לתת את עדותם ולהיחקר על ידי חברי הסנהדרין.
חצר גדולה היתה בירושלים, ו"בית יעזק" היתה נקראת, ולשם כל העדים מתכנסים, ובית דין בודקין אותם שם. וסעודות גדולות עושין להם, בשביל שיהו רגילין לבא. בראשונה לא היו זזין משם כל היום. התקין רבן גמליאל (הזקן), שיהו מהלכין אלפים אמה לכל רוח.
הראשונים נחלקו בשאלה אם החצר שימשה את העדים תמיד או רק במצבים מיוחדים. לדעת הרמב"ם החצר שימשה תמיד להתכנסות העדים ולחקירתם, אך לדעת רש"י החצר שימשה להתכנסות העדים ולחקירתם רק עבור עדים שחיללו את השבת (כפי הדין) בשביל לבוא להעיד
בהתחלה, עדי קידוש החודש שחיללו את השבת (כפי הדין) בשביל לבוא להעיד, היו חייבים להישאר בבית יעזק כל השבת כדין "הבא מחוץ לתחום". מאוחר יותר תקנו חז"ל שהעדים יוכלו ללכת 2000 אמה לכל רוח, מאחר שמותר לחלל שבת כדי להגיע להעיד.
רבן גמליאל החזיק במקום חקירת העדים, דמות צורות לבנות, ”שבהן מראה את ההדיוטות ואומר, הכזה ראית או כזה.”
הליך בדיקת העדים

המשנה מתארת את הליך בדיקת העדים:
כיצד בודקין את העדים, זוג שבא ראשון, בודקין אותו ראשון.
ומכניסין את הגדול שבהן ואומרים לו אמר, כיצד ראית את הלבנה, לפני החמה או לאחר החמה, לצפונה או לדרומה, כמה היה גבוה ולאין היה נוטה, וכמה היה רחב.
אם אמר לפני החמה, לא אמר כלום.
ואחר כך היו מכניסים את השני ובודקין אותו.
אם נמצאו דבריהם מכונים, עדותן קימת.
ושאר כל הזוגות שואלין אותם ראשי דברים, לא שהיו צריכין להן, אלא כדי שלא יצאו בפחי נפש, בשביל שיהו רגילים לבא.
מקור השם

חז"ל נתנו מספר סיבות לשם בית יעזק.
בתלמוד ירושלמי מוסבר פירוש השם "בית יעזק" "ששם היו עוזקין את ההלכה", על משקל הפסוק "ויעזקהו ויסקלהו".
בתלמוד בבלי מופיעים שני הסברים נוספים לשם. לשון צער על משקל הפסוק "והוא אסור בזיקים". רשי הסביר על שם שאסורים כמו באזיקים, שאינם יכולים לצאת. או לשון מסויג ומעוזק בגדר סביב סביב בעגול כמו טבעת (לפירוש רש"י). על משקל "ויעזקוהו". אביי מוכיח מדברי המשנה דלעיל "סעודות גדולות עושין להן בשביל שיהוא רגילין לבוא", שמקור שם החצר לא נגזר ממשקל צער.
הערות שוליים

↑  כל מה שרציתם לדעת על לוח השנה היהודי.
↑  תוספות יו"ט על המשנה מדייק כך בדעת הרמב"ם
↑  רש"י, מסכת ראש השנה, דף כ"ג, עמוד ב'.).
בית דין צבאי

בית דין צבאי הוא בית דין הפועל במסגרת הצבא ותפקידו לשפוט חיילים וכן אזרחים הכפופים לצבא, בעבירות פליליות בלבד.
במדינות בהן מוסדרת בחוק מערכת שיפוט מקבילה במסגרת הצבא, מתחזק כוחם של בתי הדין הצבאיים. בתי דין צבאיים קיימים במדינות רבות, בהן ארצות הברית וישראל.
דוגמה למדינה בה הם אינם קיימים היא גרמניה, שבה שימשו בתי הדין הצבאיים את המפלגה הנאצית בעבר לצורך מתן הכשר לביצוע פשעי מלחמה ופשעים נגד האנושות.
ראו גם

בית דין צבאי (ישראל)
אשף מקסיקני

| אשף מקסיקני |
| --- | --- |

מצב שימור
 conservation status: least concern ללא חשש (LC)‏
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: עטלפים
תת־סדרה:: עטלפים קטנים
משפחה:: אשפיים
סוג:: אשף
מין:: אשף מקסיקני
שם מדעי
 Tadarida brasiliensis ‏סנט-אילר, 1824
תחום תפוצה


עטלפי אשף מקסיקני ממגיחים ממערת קרלסבד
אשף מקסיקני, שנקרא לעיתים גם אשף ברזילאי (שם מדעי: Tadarida brasiliensis), הוא מין של עטלף במשפחת האשפיים. הוא נפוץ ביבשת אמריקה: ממרכז ארצות הברית ועד למרכז ארגנטינה וצ'ילה, לא כולל יערות הגשם. יש ריכוזי ענק שלו בטקסס, במערת בראקן ובגשר שדרות הקונגרס באוסטין. האשף המקסיקני חי במושבות ענק ומשחר לטרף בנחילים המונים מיליוני פרטים. האשף הוא עטלף בינוני-קטן הניזון מחרקים. גודלו הוא כ-9–9.5 סנטימטרים, אורך מוטת כנפיו 28 סנטימטרים, ומשקלו כ-11–14 גרם. המאפיין החיצוני הבולט שלו הוא זנב חופשי שלא מחובר לקרום תעופה, דבר שהעניק לו את שמו העממי Mexican Free-Tailed Bat.
בשל תפוצתו הרבה, ומאמצי השימור והמחקרים הרבים שנעשו עליו, כולל מצד קרן שימור העטלפים Bat Conservation International, האשף המקסיקני הוא אחד העטלפים הידועים ביותר. מושבת ענק שחיה בגשר שדרות הקונגרס באוסטין, טקסס, הפכה בזכות מאמצי השימור לאחת האטרקציות התיירותיות הבולטות של העיר.
האשף המקסיקני הוא בעל החיים המהיר ביותר בעולם בתעופה אופקית.
תיאור

גודלו של האשף הוא כ-9.5 סנטימטרים ומשקלו כ-11–14 גרם. לאשף זה זנב חופשי ארוך (כ-35 מילימטרים), שאינו מחובר לקרום תעופה, המהווה כמחצית מאורכו הכולל. אורך מוטת כנפיו 28 סנטימטרים. צבע פרוותו נע בין חום כהה לאפור.
אוזניו בינוניות (19 מילימטרים) ורחבות, וקרובות לקדמת ראשו. המרחק ביניהן גדול יחסית על מנת לסייע לו לאכן את טרפו באמצעות איכון הד. פרצופו וקדמת ראשו צפופים, שפתו העליונה מקומטת.
כנפיו ארוכות יחסית לגודלו (מוטת כנפיו 28 סנטימטרים), צרות ובעלות קצוות חדים. מבנה גופו אווירודינמי וקל. מאפיינים אלה הופכים אותו למעופף מהיר ביותר. מחקר שנעשה ב-2016 מצא שמהירות התעופה האופקית של האשף המקסיקני מגיעה ל-160 קילומטר לשעה. מהירות תעופה אופקית זו הופכת את האשף המקסיקני לבעל החיים המהיר ביותר בעולם, אפילו יותר מעופות, כולל בז נודד, המסוגל להגיע למהירות גבוהות הרבה יותר (עד 380 קילומטרים לשעה), אך רק בצלילה, כשהוא נעזר בכוח המשיכה.
תוחלת חייו בטבע היא כ-8 שנים, ובשבי כ-12 שנים.
הזנב החופשי של האשף המקסיקני
אורח חיים והתנהגות

האשף המקסיקני הוא צייד לילי ומתחיל בפעילות שיחור אחר מזון אחרי השקיעה. הם עפים מרחקים של 50 קילומטרים במעוף ישר ומהיר לשטחי הציד. האשף המקסיקני עף גבוה, ומגיע לרום שיא של 3,300 מטר. בחודשי הקיץ הם פעילים גם במשך היום, אך בעיקר בתוך המערה בה הם מקננים. הם פעילים יותר במזג אוויר חם.
אורח חיים והתנהגות > תזונה

האשף המקסיקני הוא עטלף חרקים וטרפו העיקרי הוא חרקים מעופפים. המזון המועדף עליו הם עשים וחיפושיות אך הוא טורף גם שפיריות, זבובים, פשפשים, צרעות ונמלים. את טרפם הם צדים באוויר, ותופסים את הטרף תוך כדי תעופה. האשפים המקסיקניים משחרים לטרף בנחילי ענק, המתרוממים לגבהים של מאות מטרים, וניזונים על חרקים מעופפים נודדים. האשפים המקסיקניים טורפים חרקים ומזיקים רבים: עטלף אחד טורף בין 200 ל-600 חרקים מידי לילה, וסך החרקים שנטרפים על ידי עטלפים אלו בכל שנה נאמדים במשקל של 6,000 עד 18,000 טון. האשף המקסיקני נודד מידי לילה עד למרחק של כ-50 קילומטרים בחפשו אחר טרף.